钦定古今图书集成/明伦汇编/官常典/第771卷 > 册府元龟 > 甯俞
## 钦定古今图书集成/明伦汇编/官常典/第771卷 > 册府元龟 > 甯俞

按《左传》僖公二十八年春，晋侯伐卫。二月，楚人救卫。
夏四月戊辰，次于城濮。己巳，楚师败绩。卫侯闻楚师
败，惧，出奔楚，遂适陈，使元咺奉叔武以受盟。或诉元
咺于卫侯曰：“立叔武矣。”其子角从公，公使杀之。咺不
废命，奉夷叔以入守。六月，晋人复卫侯。甯武子与卫
人盟于宛濮，曰：“天祸卫国，君臣不协，以及此忧也。今
天诱其衷，使皆降心，以相从也。不有居者，谁守社稷？
不有行者，谁捍牧圉？不协之故，用昭乞盟，于尔大神，
以诱天衷。自今日以往，既盟之后，行者无保其力，居
者无惧其罪。有渝此盟，以相及也。”明神先君，是纠是
殛，国人闻此盟而后不贰。诸侯先期入，甯子先，长牂
守门，以为使也，与之乘而入。公子歂犬、华仲前驱。叔
武将沐，闻君至，喜，捉发走出，前驱射而杀之。公知其
无罪也，枕之股而哭之。歂犬走出，公使杀之。元咺出
奔晋。　冬，会于温，讨不服也。卫侯与元咺讼，甯武子
为辅，鍼庄子为坐，士荣为大士。卫侯不胜，杀士荣，刖。
鍼庄子，谓甯俞忠而免之。执卫侯，归之于京师，寘诸
深室，甯子职纳橐𫗴焉。元咺归于卫，立公子瑕。　三
十年春，晋侯使医衍鸩卫侯，甯俞货医，使薄其鸩，不
死。公为之请，纳玉于王与晋侯，皆十玨。王许之。秋，乃
释卫侯。　三十一年冬，狄围卫，卫迁于帝丘。卜曰：三
百年。卫成公梦康叔曰：“相夺予享。”公命祀相。甯武子
不可，曰：“鬼神非其族类，不歆其祀，杞鄫何事相之？不
享于此久矣，非卫之罪也，不可以间成王。周公之命
祀，请改祀命。”　文公四年秋，卫甯武子来聘，公与之
宴，为赋《湛露》及《彤弓》，不辞，又不答赋，使行人私焉。对
曰：“臣以为肄业及之也。昔诸侯朝正于王，王宴乐之，
于是乎赋《湛露》，则天子当阳，诸侯用命也。诸侯敌王
所忾而献其功，王于是乎赐之彤弓一，彤矢百，玈弓”
矢千，以觉报宴。今陪臣来继旧好，君辱贶之，其敢干
大礼，以自取戾。